《次韵汪以南閒居漫吟十首》
元代·方回

何人不骸骨，龙蚁共一朽。
圣贤独不死，天若顾之厚。
太昊初画卦，迄周兴井柳。
经制斯大备，中坠赖鱼叟。
立言栋纲常，万古绝夷丑。
荀扬犹微疵，晚出揭韩斗。
力御异端侮，圣门俨先后。
未学能臻兹，身泯誉常有。

作者简介：（1227—1307）宋元间徽州歙县人，字万里，号虚谷。幼孤，从叔父学。宋理宗景定三年进士。初媚贾似道，似道败，又上十可斩之疏。后官知严州，以城降元，为建德路总管。寻罢归，遂肆意于诗。有《桐江集》、《续古今考》，又选唐宋以来律诗，为《瀛奎律髓》。